Atlanta

Atlanta [ætˈlæntə] on Yhdysvaltain Georgian osavaltion pääkaupunki ja sen suurin kaupunki. Kaupunki sijaitsee Blue Ridge -vuorten juurella noin 320 metrin korkeudessa. Vuonna 2020 Atlantan asukasluku oli 498 715, ja sitä ympäröivällä metropolialueella asuu noin 6,1 miljoonaa ihmistä eli yli puolet koko osavaltion väestöstä. Metropolialue on Yhdysvaltain yhdeksänneksi suurin ja yksi maan nopeimmin kasvavista. Atlanta sai alkunsa rautateiden pääteasemana, ja se tunnettiin aluksi nimillä Terminus ja Marthasville, kunnes sai vuonna 1847 nykyisen nimensä Western and Atlantic Railroad -radan mukaan. Yhdysvaltain sisällissodassa se oli Konfederaation tärkeä liikennekeskus, ja kenraali William Tecumseh Shermanin johtamat Unionin joukot tuhosivat kaupungin lähes täysin vuonna 1864. Tuhosta toipuminen teki feeniks-linnusta kaupungin tunnuksen, ja Atlantasta tuli niin sanotun uuden etelän symboli. Kaupunki oli Martin Luther King Jr:n syntymäpaikka ja 1960-luvun kansalaisoikeusliikkeen keskeinen näyttämö, ja vuonna 1973 siitä tuli ensimmäinen merkittävä Etelävaltioiden kaupunki, jolla oli afroamerikkalainen pormestari. Atlanta isännöi vuoden 1996 kesäolympialaisia. Atlanta on monien kansainvälisten suuryritysten, kuten Coca-Colan, CNN:n, UPS:n, The Home Depotin ja Delta Air Linesin, kotipaikka, ja kaupungissa on Washingtonin jälkeen toiseksi eniten liittovaltion virastoja, muun muassa tautikeskus CDC. Kaupunki on merkittävä liikenteen solmukohta, ja sitä palveleva Atlantan kansainvälinen lentoasema on matkustajamäärältään maailman vilkkain. Atlanta on myös tärkeä korkeakoulutuksen keskus. Siellä toimivat muun muassa Emory University, Georgian teknillinen yliopisto ja historiallisten afroamerikkalaisten korkeakoulujen muodostama Atlanta University Center. Maantiede ja kaupunkikuva Atlanta sijaitsee Blue Ridge -vuorten juurella, Chattahoocheejoen kaakkoispuolella. Kaupunki sijaitsee noin 320 metrin korkeudessa ja on siten selvästi korkeammalla kuin suurin osa eteläisistä ja itäisistä kaupungeista. Atlanta kuuluu Köppenin ilmastoluokituksessa luokkaan Cfa, kostea subtrooppinen ilmasto. Sille on tyypillistä korkeat lämpötilat ja tasaisesti jakautuneet sateet ympäri vuoden. keskimääräinen päivän ylin lämpötila on yli 30 astetta kesäkuusta elokuuhun. Atlantan keskustan asukastiheys on jonkun verran pienempi kuin monissa suurissa mutta vanhemmissa yhdysvaltalaisissa kaupungeissa, kuten Chicagossa, Bostonissa ja New Yorkissa. Five Points on Atlantan ydinkeskusta, jossa on korkeimmat ja tiheimmin rakennetut rakennukset. Downtownin pohjoispuolella on Midtown Atlanta, jossa on myös korkeita toimisto- ja hotellirakennuksia. Siellä on myös 1900-luvulla kehittynyt Ansley Parkin asutusalue. Midtownin pohjoispuolella on vielä Buckhead. Downtownin itäpuolella on Atlantan ensimmäinen suunniteltu esikaupunkialue Inman Park ja historiallinen Virginia–Highland. Keskustan eteläpuolen alueeseen kuuluu puolestaan Atlantan kansainvälinen lentoasema, joka on matkustajamäärältään maailman vilkkain. Atlantan länsiosassa ovat muun muassa mustille 1920-luvulle rakennettu Washington Park. Historia Atlantan sijaintia määrittivät rautateiden reitit: se on rakennettu Appalakkien eteläkärkeen paikkaan, jonka kautta kulki liikenne Atlantin rannikolta länteen. Kaupungista pohjoiseen rakennettiin rata Tennesseen Chattanoogaan. Kaupunki tunnettiin nimellä Terminus (pääteasema) ja Marthasville vuoteen 1847. Nimi Atlanta tuli rautateistä: Western and Atlantic Railroad. Atlanta oli Yhdysvaltain sisällissodassa Konfederaation tärkeä liikennekeskus, minkä takia sinne sijoittui paljon myös sotatoimia. Kenraali William Tecumseh Shermanin johdolla Unionin joukot tekivät Atlantan sotaretken ja 22. heinäkuuta 1864 käydyssä Atlantan taistelusa Konfederaation joukot kärsivät pahoin mutta Unionin armeija sai vallattua kaupungin vasta syyskuussa. Atlanta tuhoutui pahoin sisällissodassa, mutta nousi ennalleen. Tästä syystä kaupungin symboli on feeniks-lintu. Atlantaa alettiin tuntea myös Etelävaltoiden uuden eli niin sanotun New South -hengen kuvana. Kaupunki pyrki olemaan eteläisten ja pohjoisten osavaltioiden välisenä sovittelijana ja kaupan keskuksena. Kaupungissa järjestettiin kolme suurta näyttelyä, International Cotton Exposition 1881, Piedmont Exposition 1887 ja Cotton States and International Exposition 1895. Atlanta oli keskeinen paikka 1960-luvun kansalaisoikeusliikkeessä, ja se oli myös Martin Luther Kingin Jr:n syntymäpaikka. Kaupungissa kuitenkin myös vastustettiin kansalaisoikeusliikettä, ja pormestari Ivan Allen Jr. rakensi 1960-luvulla niin sanotun Atlantan Berliinin muurin estämään mustia muuttamaan valkoisten asuinalueelle. Hän kuitenkin myöhemmin kääntyi kannattamaan vuoden 1964 kansalaisoikeuslakia ja julisti, että Atlanta on ”liian kiireinen kaupunki vihaamaan”. Ebony-lehden mukaan Atlanta oli tuohon aikaan ”Etelän musta Mekka”. Atlantasta tuli 1973 ensimmäinen Etelävaltioiden merkittävä kaupunki, jossa oli afroamerikkalainen pormestari, kun virkaan valittiin Maynard Jackson. Atlantassa pidettiin vuoden 1996 kesäolympialaiset. Hallinto Atlantan paikallishallinto on järjestäytynyt vahvan pormestarivallan ympärille. Kaupunginvaltuustossa on 15 jäsentä. Yksi jäsen valitaan jokaisesta 12 vaalipiiristä, ja kolme jäsentä koko Atlantan alueelta. Pormestarilla on toimeenpanovalta, ja hänellä on myös veto-oikeus valtuuston valtuuston päätöksiin. Valtuusto pystyy kuitenkin ylittämään veto-oikeuden kahden kolmasosan päätöksellä. Atlantan pormestari valitaan neljän vuoden välein, ja pormestari voi istua kaksi kautta. Andre Dickens aloitti toisen kautensa 2026. Talous ja liikenne Atlanta on Yhdysvaltain kaakkoisosien taloudellinen keskus, ja siellä on monien kansainvälisten suuryritysten päämaja. Atlantalaisiin yrityksiin kuuluvat The Coca-Cola Company, CNN, UPS, Georgia-Pacific, The Home Depot ja Delta Air Lines. Atlantan talouteen vaikuttavat merkittävästi myös liittovaltion virastot, liikenne, matkailu, ja konferenssiala. Atlantan metropolialueella on Washingtonin jälkeen toiseksi eniten liittovaltion virastoja, muun muassa Centers for Disease Control and Preventionin päämaja. Atlanta on Yhdysvaltain suurimpia konferenssikaupunkeja. Atlanta on merkittävä liikenteen solmukohta, jossa risteävät sekä rautatiet että suuret valtatiet. Kaupunkia palveleva lentoasema on matkustajamäärältään maailman suurin. Atlantan kaupungin ja sen metropolialueen joukkoliikenteestä vastaa MARTA. Väestö Atlantassa oli vuoden 2020 väestönlaskennan mukaan 498 715 asukasta. Atlantan metropolialueella elää kaikkiaan 6 089 815 ihmistä. Se on Yhdysvaltain yhdeksänneksi suurin metropolialue ja yksi nopeimmin kasvavista. Sen väkiluku kasvoi neljänneksi eniten vuoden 2015 aikana. Atlantan väkiluku on ollut taas kasvussa 1990-luvulta lähtien. Vuoden 1970 väestönlaskennassa kaupungissa asui 496 973 asukasta, mutta seuraavien 20 vuoden aikana väkiluku laski yli 100 000 asukkaalla. Vuoden 1990 väestönlaskennassa asukkaita oli alle 400 000, mutta sen jälkeen asukasluku on ollut jälleen kasvussa. Atlantan väestöstä vuonna 2020 noin 47 prosenttia oli mustia. Valkoisia oli 40 prosenttia. Metropolialueella tilanne on kuitenkin toinen, sillä valkoisten osuus siellä oli vuonna 2000 peräti 66,3 prosenttia. Vaikka musta- ja valkoihoiset ovat muuttaneet etenevässä määrin samoille asutusalueille, vain Chicagossa valkoisten ja mustien väliset asuinalueet ovat enemmän erillään toisistaan. Latinalaisamerikkalaisia kaupungin asukkaista oli 6,0 prosenttia ja aasialaisia 4,5 prosenttia. Koulutus Atlanta tunnetaan merkittävänä korkeakoulutuskeskuksena, ja suurkaupunkialueella on kymmeniä korkeakouluja. Atlanta University Center on maailman suurin afroamerikkalaisten yksityisten korkeakoulujen konsortio. Siihen kuuluvat Clark Atlanta University, Morehouse College, Morehouse School of Medicine ja Spelman College. Atlantan suurkaupunkialueen muita yliopistoja ovat Emory University, Georgian teknillinen yliopisto, Georgian osavaltionyliopisto ja Oglethorpe University. Kulttuuri Atlantassa on monipuolinen kulttuuritarjonta, museoista esittävään taiteeseen. Atlanta Ballet on Yhdysvaltain vanhin tanssiryhmä. Vuonna 1945 perustettu Atlantan sinfoniaorkesteri soittaa yli 200 konserttia vuosittain. Se on levyttänyt toistasataa albumia ja saanut 23 Grammy-palkintoa. Atlantan oikeustalo on tullut tunnetuksi koirapatsaastaan ja Matlock-televisiosarjasta. Atlanta oli yhtenä tapahtumapaikkana myös Tuulen viemää -elokuvassa. Atlantasta on noussut 2010-luvulla lukuisia hiphop-artisteja maailman huipulle. OutKastin läpimurto 1990-luvulla teki Atlantasta yhden Southern hip hop -tyylin keskuspaikan. Kaupunkiin on vetänyt hip hop -artisteja muun muassa yliopisto-opiskelijoiden Freaknik-festivaali. Atlantassa on saanut alkunsa myös hip hopin tyyli trap. Urheilu Atlantan merkittävimmät urheilujoukkueet ovat amerikkalaisen jalkapallon Atlanta Falcons, jalkapallon Atlanta United FC, koripallon Atlanta Hawks ja baseballin Atlanta Braves. Atlantassa oli myös jääkiekon NHL-liigassa joukkue Atlanta Thrashers, mutta se muutti Kanadan Winnipegiin vuonna 2011. Lähteet Ambrose, Andy: Atlanta New Georgia Encyclopedia. 26.7.2017. Viitattu 5.9.2017. (englanniksi) Viitteet Aiheesta muualla Kaupungin virallinen sivusto (englanniksi) http://www.atlanta.net/ (englanniksi) Matkaopas aiheesta Atlanta Wikivoyagessa (englanniksi)